30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 1/11HRVATSKI SABOR
2398
Na temelju članka 88. Ustava Republike Hrvatske, donosim
ODLUKU
O PROGLAŠENJU ZAKONA O AUDIOVIZUALNIM DJELATNOSTIMA
Proglašavam Zakon o audiovizualnim djelatnostima, kojega je Hrvatski sabor donio na sjednici 6. srpnja
2007. godine.
Klasa: 011­01/07­01/66
Urbroj: 71­05­03/1­07­2
Zagreb, 13. srpnja 2007.
Predsjednik
Stjepan Mesić, v. r.
ZAKON
O AUDIOVIZUALNIM DJELATNOSTIMA
 
I. OPĆE ODREDBE
 
Sadržaj Zakona
 
Članak 1.
 
Ovim se Zakonom uređuje obavljanje, organiziranje i financiranje audiovizualnih djelatnosti kao temeljne
sastavnice suvremene kulture, poticanje hrvatskog audiovizualnog stvaralaštva i distribucije, promicanje
kinoprikazivalaštva te komplementarnih djelatnosti, a osobito zaštita i proučavanje audiovizualne baštine kao
i prikazivanje hrvatskih audiovizualnih djela u zemlji i inozemstvu.
Interes Republike Hrvatske
 
Članak 2.
 
Audiovizualne djelatnosti od interesa su za Republiku Hrvatsku.
Ovim Zakonom poticat će se razvitak audiovizualnih djelatnosti i promicanje audiovizualnog stvaralaštva na
međunarodnoj razini, očuvanje vrijednosti nacionalne kinematografije te ustanoviti i razviti sustav potpora
razvoju audiovizualnih djelatnosti, zaštita prava i interesa gledatelja, kao i stvaranje uvjeta za koprodukciju.
Odredbe ovoga Zakona provodit će se sukladno načelu zaštite prava autora na slobodno izražavanje, kao i
zaštite prava intelektualnog vlasništva u području audiovizualnih djelatnosti.
U obavljanju audiovizualnih djelatnosti posebno će se skrbiti o očuvanju hrvatskog jezika i kulturnog
identiteta u europskom i svjetskom kontekstu sukladno načelima kulturne raznolikosti te zaštiti djece i mladih,
ravnopravnosti spolova, rasa i nacionalnih manjina.
Značenje pojmova
 
Članak 3.
 
U smislu ovoga Zakona pojedini pojmovi imaju sljedeća značenja:
Audiovizualnim djelatnostima smatraju se razvoj, proizvodnja, promocija, distribucija i prikazivanje
audiovizualnih djela.
Audiovizualna djela su igrani i dokumentarni filmovi, animirani filmovi, alternativni filmovi, eksperimentalni
filmovi te sva druga audiovizualna djela, koja su umjetnički i autorski izraz bez obzira na tehnologiju kojom
su nastala, podlogu na kojoj su fiksirana te način na koji se prikazuju.30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 2/11Komplementarne djelatnosti su zaštita audiovizualne baštine uključujući kinotečnu djelatnost, filmski festivali
i druge audiovizualne manifestacije, te djelatnosti razvijanja audiovizualne kulture, programi promocije i
prodaje hrvatskih audiovizualnih djela, međunarodna suradnja, proučavanje i kritičko vrednovanje
audiovizualnih djelatnosti, izdavaštvo u području audiovizualnih djelatnosti, programi stručnog usavršavanja i
programi audiovizualnih udruga i organizacija.
Hrvatski film je:
– film čiji su redatelj i/ili producent državljani Republike Hrvatske ili pravna osoba sa sjedištem u Republici
Hrvatskoj i u kojem je sudjelovanje hrvatskih autora, glumaca i drugih hrvatskih umjetnika i radnika ili
hrvatskog kapitala od većeg značaja;
– film proizveden od jednog ili više hrvatskih producenata s najmanje jednim hrvatskim autorom i s pretežnim
dijelom hrvatskih filmskih radnika, kao i film proizveden u suradnji s inozemnim producentom sukladno
Europskoj konvenciji o filmskoj koprodukciji.
Producent je fizička ili pravna osoba koja u svoje ime prikuplja financijska sredstva, organizira proizvodnju i
preuzima odgovornost za ukupno financijsko poslovanje, te svojim inicijativama pomaže redatelju i autorskoj
ekipi pri stvaranju audiovizualnog djela.
Pojmovi autor, koprodukcija, koproducent, koncesionar, operator, nakladnici televizijskih programa, europsko
audiovizualno djelo, fiksacija, neovisni producent, kao i drugi pojmovi iz područja intelektualnog vlasništva,
elektroničkih medija i elektroničkih komunikacija (telekomunikacija) imaju značenje uređeno posebnim
zakonima.
II.  HRVATSKI AUDIOVIZUALNI CENTAR
 
Hrvatski audiovizualni centar
 
Članak 4.
 
U svrhu sustavnog poticanja audiovizualnog stvaralaštva u Republici Hrvatskoj ovim Zakonom osniva se
Javna ustanova Hrvatski audiovizualni centar (u daljnjem tekstu: Centar).        
Osnivačka prava i obveze u ime Republike Hrvatske ostvaruje Vlada Republike Hrvatske.
Djelatnost Centra
 
Članak 5.
 
Centar obavlja sljedeću djelatnost:
– priprema i provodi Nacionalni program promicanja audiovizualnog stvaralaštva (u daljnjem tekstu:
Nacionalni program) potičući obavljanje, organiziranje i financiranje pripreme, razvoja, proizvodnje,
distribucije i prikazivanja hrvatskih, europskih i svjetskih audiovizualnih djela,
– prikuplja i putem javnog natječaja raspodjeljuje sredstva za poticanje audiovizualnih djelatnosti u skladu s
ovim Zakonom i drugim propisima,
– podupire i potiče proizvodnju filmova mladih autora i debitanata,
– potiče, usmjerava i organizira inozemna ulaganja u hrvatske audiovizualne djelatnosti,
– predstavlja hrvatske audiovizualne djelatnosti i stvaralaštvo na međunarodnim festivalima i
manifestacijama,
– potiče sudjelovanje hrvatskih producenata u europskim i međunarodnim koprodukcijama,
– potiče i organizira domaće i međunarodne audiovizualne festivale i manifestacije,
– obavlja i organizira nakladničku djelatnost,
– razvija i promiče audiovizualnu kulturu,
– obavlja poslove produkcijsko­troškovne kontrole i analize,
– utvrđuje način i rokove distribucije audiovizualnih djela za koja je dodijeljena potpora ugovorom o dodjeli
sredstava,
– obavlja referalno­dokumentacijsku djelatnost za audiovizualne djelatnosti u Republici Hrvatskoj,
– potiče zaštitu, prikazivanje i proučavanje audiovizualne baštine,
– podupire i organizira stručno i profesionalno usavršavanje u području audiovizualnih djelatnosti,
– predlaže mjere i surađuje s drugim tijelima na suzbijanju nelegalnog prometa i uporabe audiovizualnih
djela,
– promiče vrijednosti i potiče mjere značajne za zaštitu djece i mladeži, ravnopravnost spolova, rasa i
nacionalnih manjina,30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 3/11– surađuje sa strukovnim udrugama, pravnim i fizičkim osobama u cilju unapređenja audiovizualnih
djelatnosti,
– vodi očevidnike sukladno ovom Zakonu.
Centar obavlja zadaće i aktivnosti u provedbi programa Europske unije i Vijeća Europe iz područja
audiovizualnih djelatnosti.
Centar sklapa sporazum sa strukovnim udrugama iz područja audiovizualnih djelatnosti o utvrđivanju Općih
uvjeta pod kojima umjetnici i drugi djelatnici mogu sudjelovati u provedbi Nacionalnog programa.
Djelatnost Centra pobliže se uređuje Statutom sukladno odredbama ovoga Zakona.
Sredstva za rad Centra
 
Članak 6.
 
Sredstva za rad Centra osiguravaju se u državnom proračunu, obavljanjem djelatnosti te iz drugih izvora u
skladu sa zakonom.
Imovinu Centra čine sredstva iz stavka 1. ovoga članka. Kada u obavljanju svoje djelatnosti Centar ostvari
dobit, upotrijebit će je za obavljanje i razvoj djelatnosti u skladu sa Statutom Centra.
Ustrojstvo i upravljanje
 
Članak 7.
 
Tijela Centra su:
– Upravni odbor,
– Ravnatelj,
– Hrvatsko audiovizualno vijeće.
Upravni odbor
 
Članak 8.
 
Centrom upravlja Upravni odbor.
Upravni odbor ima 5 članova. Predsjednika i tri člana imenuje Ministarstvo kulture iz redova istaknutih
umjetnika i kulturnih djelatnika, koje predlažu udruge na temelju javnog poziva koji objavljuje Centar.
Jednoga člana biraju radnici Centra iz svojih redova.
Članovi Upravnog odbora ne mogu biti članovi drugih tijela Centra.
Mandat predsjednika i članova Upravnog odbora je četiri godine.
Članak 9.
 
Upravni odbor obavlja sljedeće poslove:
– donosi Statut Centra uz suglasnost Ministarstva kulture,
– odlučuje o financijskom planu i godišnjem obračunu Centra,
– donosi programe rada i razvoja Centra i nadzire njihovo izvršavanje,
– donosi odluke o raspolaganju imovinom i sredstvima za poslovanje Centra koji iznose od 50.000 do 200.000
kuna, a za veće iznose uz suglasnost osnivača,
– najmanje jednom godišnje podnosi Ministarstvu kulture izvješće o radu i uvijek na zahtjev Ministarstva
kulture,
– imenuje i razrješava ravnatelja Centra,
– obavlja i druge poslove određene zakonom i Statutom.
Rad Upravnog odbora pobliže se uređuje Statutom i poslovnikom o radu.
Ravnatelj
 
Članak 10.
 
Ravnatelj je voditelj Centra.
Ravnatelj se imenuje na četiri godine na temelju natječaja koji raspisuje i provodi Upravni odbor na način
propisan zakonom i Statutom.30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 4/11Članak 11.
 
Za ravnatelja Centra može se imenovati osoba koja ima završen diplomski sveučilišni studij, najmanje pet
godina radnog iskustva u audiovizualnim djelatnostima i znanje najmanje jednog svjetskog jezika te ispunjava
ostale uvjete utvrđene Statutom.
Članak 12.
 
Ravnatelj:
– organizira i vodi rad i poslovanje Centra,
– predstavlja i zastupa Centar,
– odgovara za zakonitost rada Centra,
– poduzima pravne radnje u ime i za račun Centra,
– predlaže Upravnom odboru Statut i ostale opće akte,
– organizira izvršenje i odgovoran je za provedbu akata i zaključaka Upravnog odbora,
– raspolaže imovinom i sredstvima za poslovanje Centra do iznosa 50.000,00 kuna,
– predlaže godišnji plan provedbe Nacionalnog programa,
– izvršava odluke o raspodjeli sredstava na temelju Nacionalnog programa zaključivanjem ugovora s
korisnikom sredstava,
– obavlja i druge poslove utvrđene zakonom i Statutom.
Hrvatsko audiovizualno vijeće
 
Članak 13.
 
Članovi Hrvatskog audiovizualnog vijeća (u daljnjem tekstu: Vijeće) imenuju se na četiri godine.
Članovi Vijeća su jedan predstavnik:
– Hrvatske radiotelevizije,
– svakog nakladnika televizije s nacionalnom koncesijom,
– Hrvatskog društva filmskih djelatnika,
– Društva hrvatskih filmskih redatelja,
– Hrvatske udruge producenata,
– Hrvatske udruge filmskih snimatelja,
– Nacionalne udruge televizija,
– Strukovne grupacije kinoprikazivača pri Hrvatskoj gospodarskoj komori,
– Strukovne grupacije distributera pri Hrvatskoj gospodarskoj komori,
– svih operatora sustava kabelske distribucije,
– svih operatora u nepokretnim i pokretnim telekomunikacijskim mrežama te davatelja usluga pristupa
internetu,
– svih visokih učilišta iz područja audiovizualnih djelatnosti,
– Hrvatske kinoteke i
– Hrvatskog filmskog saveza.
Predstavnici iz stavka 2. ovoga članka mogu biti stručnjaci s područja audiovizualne djelatnosti, a imenuju se
sukladno općim aktima pravne osobe koju predstavljaju.
Predstavnika pravnih osoba i strukovnih grupacija iz stavka 2. podstavka 8., 12. i 13. ovoga članka biraju
pravne osobe, odnosno strukovne grupacije sporazumno, a kada to nije moguće odlukom većine.
Vijeće se može konstituirati kada je imenovana većina članova.
Članak 14.
 
Vijeće:
– predlaže ministru kulture Nacionalni program,
– na temelju prijedloga ravnatelja raspisuje javni poziv za dodjelu sredstava za poticanje audiovizualnog
stvaralaštva i komplementarnih djelatnosti sukladno Nacionalnom programu,
– donosi godišnji plan provedbe Nacionalnog programa,
– na prijedlog ravnatelja imenuje umjetničke savjetnike,
– donosi odluku o utvrđivanju liste prioriteta i odluke o raspodjeli sredstava,30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 5/11– raspravlja o svim važnim pitanjima za audiovizualne djelatnosti na prijedlog ravnatelja,
– odlučuje i o drugim pitanjima utvrđenima Statutom i ovim Zakonom.
Vijeće donosi poslovnik o radu.
Na sjednicama Vijeća obvezno je nazočan ravnatelj Centra.
 
Članak 15.
 
Postupak raspisivanja javnog poziva, uvjeti podnošenja prijave te kriteriji za dodjelu sredstava, rad
umjetničkih savjetnika i Umjetničkog vijeća, kao i nadzor nad namjenskom potrošnjom sredstava provode se
na način propisan ovim Zakonom i Pravilnikom o postupku, kriterijima i rokovima za provedbu Nacionalnog
programa.
Pravilnikom iz stavka 1. ovoga članka utvrđuje se što se smatra niskoproračunskim ili složenim filmom, kao i
program potpora sukladno posebnim propisima o državnim potporama. Pravilnik iz stavka 1. ovoga članka
donosi Vijeće na prijedlog ravnatelja, a uz prethodno pribavljeno mišljenje Ministarstva kulture. Pravilnik se
objavljuje u »Narodnim novinama«.
Umjetnički savjetnici i Umjetničko vijeće
 
Članak 16.
 
Umjetnički savjetnik imenuje se za područja audiovizualnih i komplementarnih djelatnosti, a u cilju
razmatranja i vrednovanja programa i projekata prijavljenih na javni poziv. Mandat umjetničkog savjetnika
traje do donošenja pravomoćnih odluka o raspodjeli sredstava prema javnom pozivu za koji je imenovan. Ista
osoba može biti najviše dva puta uzastopno imenovana umjetničkim savjetnikom.
Umjetnički savjetnik ima sljedeće zadaće:
– čitanje scenarija i knjige snimanja, pisanje recenzija s ocjenjivanjem kvalitete,
– predlaže Vijeću listu prioriteta scenarija odnosno knjiga snimanja pristiglih na javni poziv uz izdvajanje
projekata posebno preporučljivih za realizaciju,
– kolaudiranje i recenziranje audiovizualnih djela po završetku obrade audiovizualnog djela,
– praćenje realizacije prihvaćenih projekata te dostavljanje izvješća o tijeku realizacije Centru.
 
Članak 17.
 
Umjetnički savjetnici čine Umjetničko vijeće koje usuglašava prijedlog liste prioriteta i raspodjele sredstava
za područja obuhvaćena javnim pozivom. Umjetničko vijeće donosi Poslovnik o svom radu.
Umjetničko vijeće saziva i njime predsjeda ravnatelj, bez prava odlučivanja.
Prijedlog liste prioriteta koji utvrdi Umjetničko vijeće podnosi se Vijeću. Prijedlog liste prioriteta Vijeću
obrazlaže umjetnički savjetnik.
Provedba odluke o dodjeli sredstava
 
Članak 18.
 
Na temelju odluke o dodjeli sredstava ravnatelj Centra zaključuje ugovor s nositeljem programa u kojem se
osobito uređuju uvjeti, rokovi i način korištenja sredstava, način obavljanja nadzora nad provedbom ugovora i
prava na reviziju, obvezu povrata sredstava u slučaju njihovog nezakonitog i/ili nenamjenskog korištenja,
obvezu poštivanja autorskih i srodnih prava te prava koja proizlaze iz kolektivnih ugovora i drugih propisa.
Ugovorom iz stavka 1. ovoga članka uređuje se i pravo Centra na udio u dobiti od audiovizualnog djela
razmjerno uloženim sredstvima.
Provedba nadzora
 
Članak 19.
 
Nadzor nad financijskim poslovanjem Centra obavlja nadležno tijelo državne uprave, odnosno tijelo revizije.
Nadzor zakonitog i namjenskog korištenja sredstava dodijeljenih za poticanje audiovizualnog stvaralaštva
provodi ravnatelj i stručna služba Centra.30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 6/11Članak 20.
 
Nadzor nad zakonitošću rada i općim aktima Centra obavlja Ministarstvo kulture.
Inspekcijski nadzor nad provedbom članaka 26., 28., 29., 30., 31. i 32. ovoga Zakona provode gospodarski
inspektori Državnog inspektorata.
Sprječavanje sukoba interesa
 
Članak 21.
 
Članovi tijela Centra iz članka 7. ovoga Zakona za vrijeme trajanja mandata ne mogu biti nositelji programa
koji se prijavljuju na javni poziv Centra, odnosno ne smiju sudjelovati u razmatranju i odlučivanju o tim
programima.
Umjetnički savjetnici ne smiju za vrijeme svoga mandata ni na koji način biti povezani s programima koji su
prijavljeni za raspodjelu sredstava i o kojima odlučuje Vijeće.
Član tijela Centra koji je neposredno zainteresiran za donošenje odluke o nekom pitanju može sudjelovati u
raspravi o tom pitanju, ali je izuzet od odlučivanja.
Smatra se da je član tijela Centra neposredno osobno zainteresiran za donošenje odluka o nekom pitanju, ako
se ono odnosi na umjetnički ili kulturni projekt u kojem osobno sudjeluje.
Članovi tijela Centra kao i osobe iz stavka 2. ovoga članka ne smiju od producenata, koproducenata, autora te
ostalih zainteresiranih osoba primati darove, prihvaćati usluge, ni stupati u odnose koji ih dovode u sukob
interesa u odnosu na zadaće propisane ovim Zakonom.
Član tijela kao i osoba iz stavka 2. ovoga članka bit će razriješeni prije isteka vremena na koje su imenovani
ako:
– ne prisustvuju sjednicama dulje od tri mjeseca,
– se stekne jedna od okolnosti propisana stavkom 1., 2. ili 5. ovoga članka,
– podnesu zahtjev za razrješenje,
– su pravomoćno osuđeni za počinjeno kazneno djelo.
U slučaju iz prethodnog stavka ravnatelj Centra pokreće postupak pri tijelu koje je imenovalo osobu za koju
se smatra da je u sukobu interesa sukladno ovom Zakonu.
III. PROMICANJE AUDIOVIZUALNIH DJELATNOSTI
 
Nacionalni program promicanja audiovizualne djelatnosti
 
Članak 22.
 
Nacionalnim programom utvrđuje se opseg i način poticanja audiovizualnih djelatnosti, te komplementarnih i
drugih djelatnosti, poticanja audiovizualne kulture i stvaralaštva značajnih za razvoj hrvatske kulture,
aktivnosti vezane uz sudjelovanje u programima Europske unije i ostalim međunarodnim ugovorima, kao i
druga pitanja važna za razvoj djelatnosti.
Nacionalni program iz stavka 1. ovoga članka donosi ministar kulture na prijedlog Vijeća. Nacionalni
program se donosi za razdoblje od četiri godine.
Za provedbu Nacionalnog programa Vijeće donosi godišnji plan.
Ravnatelj najmanje jednom godišnje podnosi izvješće Ministarstvu kulture o provedbi Nacionalnog programa,
te uvijek na zahtjev osnivača.
Članak 23.
 
Na temelju Nacionalnog programa, odnosno godišnjeg plana ostvarenja programa Vijeće raspisuje javni poziv
za poticanje audiovizualnih djelatnosti i stvaralaštva, te komplementarnih djelatnosti.
Pravne i fizičke osobe koje se bave audiovizualnom djelatnošću i komplementarnim djelatnostima mogu se
prijaviti na javni poziv iz stavka 1. ovoga članka sukladno odredbama ovoga Zakona i posebnih propisa
donesenih na temelju ovoga Zakona.
Posebni programi u području audiovizualnih djelatnosti
 30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 7/11Članak 24.
 
Posebnim programima u području audiovizualnih djelatnosti mogu se utvrđivati i uređivati mjere i zadaće iz
članka 5. ovoga Zakona za razinu lokalne i područne (regionalne) samouprave.
Program iz stavka 1. ovoga članka uredit će se ugovorom između jedinice lokalne i područne (regionalne)
samouprave i Centra.
Članak 25.
 
Ravnatelj Centra dužan je tijelu nadležnom za zaštitu tržišnog natjecanja dostaviti godišnji plan provedbe
Nacionalnog programa i posebnih programa iz članka 24. ovoga Zakona u dijelu koji se odnosi na državne
potpore.
IV. PROIZVODNJA, PROMET I JAVNO PRIKAZIVANJE AUDIOVIZUALNIH DJELA
 
Proizvodnja audiovizualnih djela
 
Članak 26.
Proizvodnju audiovizualnog djela može obavljati fizička ili pravna osoba registrirana za proizvodnju
audiovizualnih djela.
Fizičke ili pravne osobe iz stavka 1. ovoga članka sa sjedištem u Republici Hrvatskoj ili oni koji obavljaju
djelatnost u Republici Hrvatskoj upisuju se u očevidnik producenata koji vodi Centar.
Vođenje evidencije snimanja audiovizualnih djela na području Republike Hrvatske
 
Članak 27.
 
Centar vodi očevidnik snimanja audiovizualnih djela za područje Republike Hrvatske.
Producenti su obvezni radi statističkog praćenja djelatnosti dostavljati izvješća o tijeku proizvodnje u skladu s
obrascem koji propisuje Centar.
Promet audiovizualnih djela
 
Članak 28.
 
Promet audiovizualnih djela može obavljati fizička ili pravna osoba registrirana za promet audiovizualnim
djelima koja je upisana u očevidnik distributera koji vodi Centar.
Javno prikazivanje audiovizualnih djela
 
Članak 29.
 
Javno prikazivanje audiovizualnih djela može obavljati fizička ili pravna osoba registrirana za tu djelatnost
ako raspolaže prostorom i opremom sukladno posebnim propisima te ako je upisana u očevidnik prikazivača
koji vodi Centar.
Prije, za vrijeme i nakon javnog prikazivanja audiovizualnog djela nije dopušteno oglašavati proizvode i
usluge za koje je oglašavanje zabranjeno posebnim propisima.
Članak 30.
 
Osobe iz članka 28. i 29. ovoga Zakona dužne su prije prvog stavljanja u promet audiovizualnog djela ili
njegovog javnog prikazivanja na odgovarajući i jasno vidljiv način istaknuti kategorizaciju audiovizualnog
djela, koju su dodijelile sukladno ovom Zakonu i Pravilniku o kategorizaciji audiovizualnih djela, radi zaštite
djece i mladih od sadržaja audiovizualnog djela koji je neprimjeren njihovoj dobi.
Osobe iz stavka 1. ovoga članka dužne su pisano izvijestiti Centar o dodijeljenoj kategorizaciji pojedinom
audiovizualnom djelu, sedam dana prije prvog javnog prikazivanja ili stavljanja u promet.
Centar ima pravo zatražiti promjenu dodijeljene kategorizacije ako ona nije dodijeljena sukladno ovom
Zakonu i Pravilniku.30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 8/11Pravilnik o kategorizaciji audiovizualnih djela donosi Vijeće na prijedlog ravnatelja Centra. Pravilnik se
objavljuje u »Narodnim novinama«.
Članak 31.
 
Zabranjuje se distribucija, prodaja i iznajmljivanje maloljetnicima videograma čija kategorija nije primjerena
dobi maloljetnika.
Zabrana iz stavka 1. ovoga članka odnosi se i na prodaju putem poštanske narudžbe ili na drugi sličan način.
Zabranjeno je javno izlaganje i oglašavanje djela iz stavka 1. ovoga članka. Ova zabrana ne odnosi se na
kategorizacijom dopuštenu prodaju i iznajmljivanje punoljetnim osobama unutar posebnih prodavaonica ili
izdvojenih prostora.
Kategorizacijom iz članka 30. ovoga Zakona pobliže se uređuje način označavanja djela iz stavka 1. ovoga
članka, koja moraju imati vidno upozorenje da je njihova distribucija, prodaja i iznajmljivanje zabranjena
maloljetnim osobama.
Zaštita maloljetnika od pristupa audiovizualnim sadržajima putem elektroničkih publikacija koji imaju
obilježja utvrđena stavkom 1. ovoga članka ostvaruje se sukladno posebnim propisima.
Članak 32.
 
Strano audiovizualno djelo može se u Republici Hrvatskoj distribuirati, javno prikazivati i/ili na drugi način
prezentirati javnosti za kućnu uporabu ako je obrađeno na standardnom hrvatskom jeziku ili njegovim
narječjima te je na odgovarajući način označena njegova kategorizacija sukladno ovom Zakonu.
Strano audiovizualno djelo može se u Republici Hrvatskoj javno prikazivati iako nije prevedeno i obrađeno na
standardnom hrvatskom jeziku, ako se prikazuje u okviru smotri, filmskih sajmova, nacionalnih revija,
filmskih retrospektiva, festivala, edukativnih programa, internih zatvorenih projekcija sudionika
audiovizualne industrije, realizacije projekta u skladu s bilateralnim ugovorima o kulturnoj suradnji te kada je
broj projekcija ograničen. Organizator je dužan najkasnije sedam dana prije početka ovih manifestacija
obavijestiti Centar o njihovom održavanju.
U originalu se mogu prikazivati djela na jezicima nacionalnih manjina.
Kinoprikazivačka mreža
 
Članak 33.
 
Kinoprikazivači u Republici Hrvatskoj mogu se povezati u kinoprikazivačku mrežu radi primjene
jedinstvenog stručnog pristupa u obavljanju audiovizualne djelatnosti.
Centar svojom djelatnosti pomaže promicanju i razvoju kinoprikazivačke mreže u Republici Hrvatskoj, a
osobito art­kina i kinoprograme za djecu i mladež.
Članak 34.
 
Distributeri iz članka 28. ovoga Zakona sklopit će Sporazum s Centrom u kojem će utvrditi Opće uvjete za
distribuciju audiovizualnih djela realiziranih iz Nacionalnog programa. Nacrt Sporazuma dostavit će se prije
njegova zaključivanja nadležnom tijelu za zaštitu tržišnog natjecanja na mišljenje.
Pravne osobe koje obavljaju audiovizualnu i komplementarnu djelatnost uzajamno povezane svojom
upravnom i/ili vlasničkom strukturom ne smiju koristiti ovu pogodnost na način protivan općim propisima o
zaštiti tržišnog natjecanja.
Za praćenje i nadzor nad primjenom stavka 1. ovoga članka Centar će osnovati Povjerenstvo.
 
Zaštita i očuvanje audiovizualne baštine
Članak 35.
Vlasnici i drugi imatelji audiovizualnih djela i drugog filmskog gradiva od povijesnoga, umjetničkog,
kulturnog i znanstvenog značenja ili od značenja za razvoj kinematografije dužni su poduzimati trajne mjere
za njihovu zaštitu i očuvanje.
Audiovizualna djela i drugo filmsko gradivo iz stavka 1. ovoga članka štite se kao kulturno dobro i na njih se
primjenjuju propisi o zaštiti i očuvanju kulturnih dobara i arhivskoga gradiva.30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 9/11V. FINANCIRANJE AUDIOVIZUALNIH DJELATNOSTI
 
Izdvajanje sredstava za financiranje audiovizualnih djelatnosti
 
Članak 36.
 
Sredstva za provedbu Nacionalnog programa osiguravaju se iz državnog proračuna te iz dijela ukupnog
godišnjega bruto­prihoda ostvarenog obavljanjem audiovizualnih djelatnosti:
– Hrvatske radiotelevizije                                          2%,
– nakladnika televizijskih programa na nacionalnoj
   razini                                                                   0,8%,
– nakladnika televizijskih programa na regionalnoj
   razini                                                                   0,5%,
– operatora sustava kabelske distribucije                0,5%,
– operatora u nepokretnim i pokretnim
    telekomunikacijskim mrežama te davatelja 
    usluga pristupa internetu                                         1%,
–  osoba koje javno prikazuju audiovizualna djela     0,1%.
Osobe koje prikazuju audiovizualna djela u obavljanju drugih gospodarskih djelatnosti, bez obzira na
podrijetlo audiovizualnog djela i tehnologiju njegova prijenosa korisnicima, dužne su iz dijela ukupnoga
godišnjeg bruto­prihoda ostvarenog tom djelatnošću, uplatiti 0,1% Centru za provedbu Nacionalnog
programa.          
Osobe koje obavljaju maloprodaju audiovizualnih djela dužne su od ukupnoga godišnjeg bruto prihoda
ostvarenog tom prodajom uplatiti 0,1% Centru za provedbu Nacionalnog programa.
Sredstva za provedbu Nacionalnog programa mogu se osiguravati i iz proračuna jedinica lokalne i područne
(regionalne) samouprave, međunarodnih fondova, donacija, kao i iz dijela prikupljenih naknada za privatno i
drugo vlastito korištenje audiovizualnih djela.
Sredstva za provedbu Nacionalnog programa uplaćuju se na poseban račun Centra. Sredstva se uplaćuju
tromjesečno u korist Centra, ako ugovorom nije drukčije uređeno.
Članak 37.
 
Pravne osobe nad kojima se provodi stečajni postupak za trajanja toga postupka nisu dužne uplaćivati sredstva
na temelju članka 36. ovoga Zakona.
Obvezno sklapanje ugovora s Centrom o uplati sredstava
 
Članak 38.
 
Osobe iz članka 36. stavka 1., 2. i 3. ovoga Zakona obvezne su sklopiti ugovor s Centrom o izdvajanju
sredstava u korist Centra iz njihova ukupnoga godišnjeg bruto­prihoda ostvarenog obavljanjem audiovizualnih
djelatnosti iz prethodne godine najmanje u iznosu iz članka 36. ovoga Zakona, a radi osiguravanja sredstava
za provedbu Nacionalnog programa.
Osoba koja obavlja dvije ili više djelatnosti iz članka 36. stavka 1. ovoga Zakona sklapa ugovor s Centrom o
izdvajanju sredstava po onoj osnovi koja je najpovoljnija za Hrvatski audiovizualni centar.
Ugovor iz stavka 1. ovoga članka zaključuje se na zahtjev Centra najkasnije u roku od 60 dana od dana
podnošenja zahtjeva. Ugovor se sklapa na neodređeno vrijeme.
Ako osoba iz stavka 1. ovoga članka na zahtjev Centra ne sklopi ugovor u roku iz stavka 3. ovoga članka,
Centar ima pravo pokrenuti postupak i zatražiti od suda presudu koja u cijelosti zamjenjuje ugovor.
Članak 39.
 
Osoba iz članka 36. stavka 1. ovoga Zakona može s Centrom i nositeljem projekta sklopiti ugovor kojim se
uređuju prava i obveze u realizaciji pojedinačnog projekta s liste prioriteta sukladno općim uvjetima
poslovanja koje utvrđuje Centar, te uvažavajući sredstva uplaćena na temelju ugovora iz članka 38. ovoga
Zakona.
 30.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 10/11VI. PREKRŠAJNE ODREDBE
 
Članak 40.
 
Novčanom kaznom od 5.000,00 kuna do 500.000,00 kuna kaznit će se pravna osoba koja:
– je registrirana za proizvodnju, promet ili javno prikazivanje audiovizualnih djela i obavlja navedene
djelatnosti, a nije sukladno člancima 26., 28. i 29. ovoga Zakona upisana u odgovarajući očevidnik koji vodi
Centar,
– postupa suprotno odredbi članka 29. stavka 2. ovoga Zakona,
– prikazuje, distribuira, iznajmljuje, posuđuje, prodaje ili na bilo koji drugi način, prezentira audiovizualno
djelo javnosti za kućnu uporabu ili putem javnog prikazivanja, suprotno članku 30. ovoga Zakona,
– postupa suprotno odredbi članka 31. ovoga Zakona,
– javno prikazuje strana audiovizualna djela koja nisu obrađena na standardnom hrvatskom jeziku ili
njegovim narječjima suprotno članku 32. stavku 1. i 2. ovoga Zakona,
– postupa suprotno odredbi članka 34. ovoga Zakona.
Ako prekršaje iz stavka 1. ovoga članka počini fizička osoba odnosno odgovorna osoba u pravnoj osobi kaznit
će se novčanom kaznom od 300,00 kuna do 10.000,00 kuna.
Predmeti koji su bili namijenjeni ili su korišteni za počinjenje prekršaja iz stavka 1. podstavka 3. i 4. ovoga
članka, oduzet će se.
Pravnoj osobi, fizičkoj osobi uključujući obrtnika i trgovca pojedinca koji u obavljanju djelatnosti počine
prekršaje iz stavka 1. podstavka 3. i 4. može se izreći zaštitna mjera zabrane obavljanja djelatnosti ili dijelova
djelatnosti u trajanju do jedne godine, ako je počinjeni prekršaj naročito težak zbog načina izvršenja,
posljedica djela, počinjenja u povratu ili drugih okolnosti počinjenog prekršaja koji ga čine naročito teškim.
VII. PRIJELAZNE I ZAVRŠNE ODREDBE
 
Članak 41.
 
Ministar kulture imenovat će privremenog ravnatelja Centra u roku od 30 dana od stupanja na snagu ovoga
Zakona.
Privremeni ravnatelj dužan je obaviti pripremne radnje za početak rada Centra i upisati Centar u sudski
registar.
Članak 42.
 
Vijeće će donijeti provedbene propise utvrđene ovim Zakonom u roku od 90 dana od konstituiranja.
Članak 43.
 
Centar će 1. siječnja 2008. preuzeti poslove i zadatke koje u području audiovizualnih djelatnosti obavlja
Ministarstvo kulture o čemu će se sklopiti ugovor.
Članak 44.
 
Stupanjem na snagu ovoga Zakona prestaje važiti Zakon o kinematografiji (»Narodne novine«, br. 47/80.,
20/90. i 53/90.).
Do donošenja provedbenih propisa, sukladno ovom Zakonu, primjenjuje se Pravilnik o kriterijima za
utvrđivanje programa javnih potreba u području filma i njihovom financiranju (»Narodne novine«, br. 62/03.)
u dijelu u kojem njegove odredbe nisu u suprotnosti s odredbama ovoga Zakona.
S danom 1. siječnja 2008. prestaje s radom Kulturno vijeće za film i kinematografiju osnovano pri
Ministarstvu kulture na temelju Zakona o kulturnim vijećima (»Narodne novine«, br. 48/04.).
Stupanje na snagu Zakona
 
Članak 45.
 
Ovaj Zakon stupa na snagu osmoga dana od dana objave u »Narodnim novinama«.
Klasa: 612­01/07­01/0130.08.2016. 76 23.7.2007. Zakon o audiovizualnim djelatnostima
http://narodne­novine.nn.hr/default.aspx 11/11Zagreb, 6. srpnja 2007.
 
HRVATSKI SABOR
Predsjednik
Hrvatskoga sabora
Vladimir Šeks, v. r.
 30.08.2016. 90 02.08.2011 Zakon o izmjenama i dopuni Zakona o audiovizualnim djelatnostima
http://narodne­novine.nn.hr/default.aspx 1/8HRVATSKI SABOR
1930
Na temelju članka 89. Ustava Republike Hrvatske, donosim
ODLUKU
O PROGLAŠENJU ZAKONA O IZMJENAMA I DOPUNI ZAKONA
O AUDIOVIZUALNIM DJELATNOSTIMA
Proglašavam Zakon o izmjenama i dopuni Zakona o audiovizualnim djelatnostima, koji
je Hrvatski sabor donio na sjednici 15. srpnja 2011. godine.
Klasa: 011­01/11­01/173
Urbroj: 71­05­03/1­11­2
Zagreb, 20. srpnja 2011.
Predsjednik
Republike Hrvatske
prof. dr. sc. Ivo Josipović, v. r.
ZAKON
O IZMJENAMA I DOPUNI ZAKONA O AUDIOVIZUALNIM
DJELATNOSTIMA
Članak 1.
U Zakonu o audiovizualnim djelatnostima (»Narodne novine«, br. 76/07.) članak 3.
mijenja se i glasi:
»U smislu ovoga Zakona pojedini pojmovi imaju sljedeća značenja:
Audiovizualnim djelatnostima smatraju se razvoj, proizvodnja, promocija, distribucija i
prikazivanje audiovizualnih djela. U svrhu provedbe odredbe članka 36. ovoga Zakona
smatra se da audiovizualne djelatnosti obuhvaćaju i proizvodnju jednog ili više
audiovizualnih i multimedijskih programa, pružanje audiovizualnih medijskih usluga,
audiovizualnih medijskih usluga na zahtjev i usluga elektroničkih publikacija te prijenos
i/ili retransmisiju audiovizualnih programa i njihovih dijelova.
Audiovizualna djela su igrani i dokumentarni filmovi, animirani filmovi, alternativni
filmovi, eksperimentalni filmovi te sva druga audiovizualna djela, koja su umjetnički
i/ili autorski izraz bez obzira na tehnologiju kojom su nastala, podlogu na kojoj su
fiksirana te način na koji se prikazuju.
Kulturni proizvod je audiovizualno djelo za koje je moguće dodijeliti državnu potporu
sukladno uspostavljenom nacionalnom sustavu odabira utemeljenom na mjerljivim
kriterijima.30.08.2016. 90 02.08.2011 Zakon o izmjenama i dopuni Zakona o audiovizualnim djelatnostima
http://narodne­novine.nn.hr/default.aspx 2/8Teško ili zahtjevno audiovizualno djelo je djelo posebne umjetničke i/ili kulturne
vrijednosti za nacionalnu ili europsku filmsku umjetnost koje pridonosi kulturnoj
raznolikosti i pluralizmu umjetničkog izraza. Teško ili zahtjevno audiovizualno djelo je
osobito:
– djelo visoke kvalitete, ili kreativnog rizika ili eksperimentalni film, koje iz bilo kojeg
razloga nije komercijalno isplativo, odnosno kojemu je otežan pristup financiranju,
– djelo zahtjevne tematike važne za kulturni cilj koje nije komercijalno održivo,
– prvi ili drugi film nekog redatelja, dokumentarni film, kratki film i slično.
Audiovizualno djelo niskoga proračuna je svako djelo čiji troškovi proizvodnje ne
premašuju prosječne troškove audiovizualnog djela u njegovoj kategoriji (cjelovečernji
igrani film, kratki igrani film, cjelovečernji dokumentarni film, kratki dokumentarni
film, animirani film, eksperimentalni film) koje je pretežito financirano iz javnih
sredstava Republike Hrvatske u zadnje tri godine.
Komplementarne djelatnosti su zaštita audiovizualne baštine, uključujući kinotečnu
djelatnost, filmske festivale i druge audiovizualne manifestacije, te djelatnosti razvijanja
audiovizualne kulture, programi promocije i prodaje hrvatskih audiovizualnih djela,
međunarodna suradnja, proučavanje i kritičko vrednovanje audiovizualnih djelatnosti,
izdavaštvo u području audiovizualnih djelatnosti, programi stručnog usavršavanja i
programi audiovizualnih udruga i organizacija.
Hrvatski film je:
– film čiji su redatelj i/ili producent državljani Republike Hrvatske ili pravna osoba sa
sjedištem u Republici Hrvatskoj i u kojem je sudjelovanje hrvatskih autora, glumaca i
drugih hrvatskih umjetnika i radnika ili hrvatskog kapitala od većeg značaja,
– film proizveden od jednog ili više hrvatskih producenata s najmanje jednim hrvatskim
autorom i s pretežnim dijelom hrvatskih filmskih radnika, kao i film proizveden u
suradnji s inozemnim producentom sukladno Europskoj konvenciji o filmskoj
koprodukciji.
Producent je fizička ili pravna osoba koja pokreće proces produkcije audiovizualnog
djela i sveobuhvatno nadzire njegovu proizvodnju, u svoje ime prikuplja financijska
sredstva, organizira proizvodnju i preuzima odgovornost za ukupno financijsko
poslovanje i kvalitetu djela te zajedno s redateljem i autorskom ekipom sudjeluje u
stvaranju audiovizualnog djela, te njegovoj promidžbi, plasmanu na filmske festivale i
eksploataciji.
Pojmovi autor, autorsko djelo, audiovizualne medijske usluge, elektroničke publikacije,
audiovizualne medijske usluge na zahtjev, prijenos i/ili retransmisija audiovizualnih
programa, televizijski programski kanali, koprodukcija, koproducent, koncesionar,
operator, nakladnici televizijskih programa, europsko audiovizualno djelo, fiksacija,
neovisni producent, kao i drugi pojmovi iz područja intelektualnog vlasništva,
elektroničkih medija i elektroničkih komunikacija (telekomunikacija) imaju značenje
uređeno posebnim zakonima.«.
Članak 2.
Članak 5. mijenja se i glasi:
»Centar obavlja sljedeću djelatnost:
– priprema i provodi Nacionalni program promicanja audiovizualnog stvaralaštva (u
daljnjem tekstu: Nacionalni program), potičući obavljanje, organiziranje i financiranje30.08.2016. 90 02.08.2011 Zakon o izmjenama i dopuni Zakona o audiovizualnim djelatnostima
http://narodne­novine.nn.hr/default.aspx 3/8pripreme, razvoja, proizvodnje, distribucije i prikazivanja hrvatskih, europskih i
svjetskih kulturno vrijednih audiovizualnih djela,
– prikuplja i putem javnog natječaja raspodjeljuje sredstva za poticanje audiovizualnih
djelatnosti u skladu s ovim Zakonom i drugim propisima,
– podupire i potiče proizvodnju filmova mladih autora i debitanata,
– potiče, usmjerava i organizira domaća i inozemna ulaganja u audiovizualne
djelatnosti,
– provodi u skladu sa člankom 38., 39. i 39.a ovoga Zakona mjere poticanja ulaganja u
proizvodnju audiovizualnih djela kao kulturnih proizvoda,
– predstavlja hrvatske audiovizualne djelatnosti i stvaralaštvo na međunarodnim
festivalima i manifestacijama,
– obavlja zadaće i aktivnosti u provedbi programa Europske unije i Vijeća Europe iz
područja audiovizualnih djelatnosti,
– potiče sudjelovanje hrvatskih producenata u europskim i međunarodnim
koprodukcijama,
– potiče i organizira domaće i međunarodne audiovizualne festivale i manifestacije,
– obavlja i organizira nakladničku djelatnost,
– razvija i promiče audiovizualnu kulturu,
– obavlja poslove produkcijsko­troškovne kontrole i analize,
– utvrđuje način i rokove distribucije audiovizualnih djela za koja je dodijeljena potpora
ugovorom o dodjeli sredstava,
– obavlja referalno­dokumentacijsku djelatnost za audiovizualne djelatnosti u Republici
Hrvatskoj,
– potiče zaštitu, prikazivanje i proučavanje audiovizualne baštine,
– podupire i organizira stručno i profesionalno usavršavanje u području audiovizualnih
djelatnosti,
– predlaže mjere i surađuje s drugim tijelima na suzbijanju nelegalnog prometa i
uporabe audiovizualnih djela,
– promiče vrijednosti i potiče mjere značajne za zaštitu djece i mladeži, ravnopravnost
spolova, rasa i nacionalnih manjina,
– nadzire provedbu kategorizacije audiovizualnih djela u skladu sa člankom 30. ovoga
Zakona,
– donosi rješenje kojim se odlučuje o zahtjevu za ostvarivanje prava na financijski
poticaj sukladno članku 39.a stavku 4. ovoga Zakona,
– surađuje sa strukovnim udrugama, pravnim i fizičkim osobama u cilju unapređenja
audiovizualnih djelatnosti,
– vodi očevidnike sukladno ovom Zakonu,30.08.2016. 90 02.08.2011 Zakon o izmjenama i dopuni Zakona o audiovizualnim djelatnostima
http://narodne­novine.nn.hr/default.aspx 4/8– podnosi optužni prijedlog sukladno prekršajnim odredbama ovoga Zakona i
odredbama Prekršajnog zakona.
Poslovi iz stavka 1. podstavka 1., 2., 5., 12., 13., 19., 20., 22. i 23. ovoga članka su
poslovi u području javnih ovlasti Centra.
Centar sklapa sporazum sa strukovnim udrugama iz područja audiovizualnih djelatnosti
o utvrđivanju Općih uvjeta pod kojima umjetnici i drugi djelatnici mogu sudjelovati u
provedbi Nacionalnog programa.
Djelatnost Centra pobliže se uređuje Statutom sukladno odredbama ovoga Zakona.«.
Članak 3.
U članku 14. stavak 3. mijenja se i glasi:
»Na sjednice Vijeća poziva se ravnatelj Centra.«
Članak 4.
U članku 15. stavku 2. riječi: »što se smatra niskoproračunskim ili složenim filmom,
kao i« brišu se.
Članak 5.
U članku 16. stavku 1. riječi: »pravomoćnih odluka« zamjenjuju se riječima: »odluka
Vijeća«.
Članak 6.
U članku 21. stavak 2. mijenja se i glasi:
»Umjetnički savjetnik ne smije za vrijeme trajanja svoga mandata biti nositelj projekta,
koautor ili autor doprinosa projektu koji je prijavljen na Javni poziv i ne smije
sudjelovati u vlasničkoj i/ili upravljačkoj strukturi pravne osobe koja je prijavila projekt
na Javni poziv.«.
Članak 7.
Članak 36. mijenja se i glasi:
»Sredstva za provedbu Nacionalnog programa osiguravaju se iz državnog proračuna te
iz dijela ukupnog godišnjeg bruto prihoda ostvarenog obavljanjem djelatnosti iz članka
3. stavka 1. podstavka 1. ovoga Zakona, i to:
– Hrvatske radiotelevizije u iznosu od 2%,
– nakladnika televizije na nacionalnoj razini u iznosu od 0,8%,
– nakladnika televizije na regionalnoj ili gradskoj razini čije područje pokrivanja
obuhvaća više od 750.000 stanovnika u iznosu od 0,5%,
– pružatelja audiovizualnih medijskih usluga na zahtjev u iznosu od 2%,
– pružatelja medijskih usluga koji imaju dopuštenje za satelitski, internetski, kabelski
prijenos i druge dopuštene oblike prijenosa audiovizualnog programa u iznosu od 0,5%,
– kinoprikazivača u iznosu od 0,1%.30.08.2016. 90 02.08.2011 Zakon o izmjenama i dopuni Zakona o audiovizualnim djelatnostima
http://narodne­novine.nn.hr/default.aspx 5/8Operatori javnih komunikacijskih mreža, uključujući operatore usluga pristupa
internetu, osim operatora kojima je osnovna djelatnost obavljanje usluga prijenosa i
odašiljanja audiovizualnih i/ili radijskih programa osoba iz stavka 1. ovoga članka, za
provedbu Nacionalnog programa plaćaju 0,8% ukupnog godišnjeg bruto prihoda
ostvarenog u prethodnoj kalendarskoj godini obavljanjem djelatnosti prijenosa i/ili
retransmisije audiovizualnih programa i njihovih dijelova u javnim komunikacijskim
mrežama, a što obuhvaća internetsku i kabelsku distribuciju.
Sredstva za provedbu Nacionalnog programa mogu se osiguravati i iz proračuna
jedinica lokalne i područne (regionalne) samouprave, međunarodnih fondova, donacija,
kao i iz dijela prikupljenih naknada za privatno i drugo vlastito korištenje
audiovizualnih djela.
Osobe iz stavka 1. i 2. ovoga članka dužne su najkasnije do kraja travnja svake godine
za prethodnu kalendarsku godinu dostaviti Centru podatke o ukupnom godišnjem bruto
prihodu iz stavka 1. i 2. ovoga članka, a u protivnom će Centar za izračun koristiti javno
objavljena godišnja financijska izvješća koja su osobe iz stavka 1. i 2. ovoga članka
predale nadležnoj financijskoj agenciji.
Centar ima pravo dostavljene podatke iz stavka 4. ovoga članka dati na provjeru
ovlaštenom revizoru kojem su osobe iz stavka 1. i 2. ovoga članka dužne omogućiti
pristup svojoj financijskoj dokumentaciji.
Osobe iz stavka 1. i 2. ovoga članka dužne su uplatiti sredstva za provedbu Nacionalnog
programa u korist Centra na temelju računa koji Centar izdaje za tekuću godinu na
temelju izračuna prihoda iz stavka 1. i 2. ovoga članka za prethodnu kalendarsku
godinu.
Sredstva iz stavka 6. ovoga članka uplaćuju se Centru najmanje jednom tromjesečno.«.
Članak 8.
Naslov iznad članka 38. mijenja se i glasi: »Poticanje ulaganja u proizvodnju
audiovizualnih djela«
Članak 38. mijenja se i glasi:
»Ulaganje u proizvodnju audiovizualnih djela kao kulturnih proizvoda potiče se
mjerama propisanim ovim Zakonom u cilju doprinosa razvoju projekata s područja
filmskih i audiovizualnih djelatnosti, stvaranja povoljnih uvjeta razvoja hrvatskog i
europskog kulturnog proizvoda, razvoja međunarodne filmske suradnje i
internacionalnih koprodukcija kao i radi poticanja razvoja struke i rasta zapošljavanja te
postizanja dugoročnih pozitivnih učinaka za Republiku Hrvatsku kao produkcijsku
lokaciju, s ciljem doprinosa napretku audiovizualnog stvaralaštva i očuvanju hrvatske
kulturne baštine u zemlji i inozemstvu.
Poticanjem ulaganja u proizvodnju audiovizualnih djela mjerama iz stavka 1. ovoga
članka ostvaruje se i međunarodna promidžba Republike Hrvatske, jačanje
međunarodne kulturne razmjene, povećanje kvalitete audiovizualnih djela, razvoj i
jačanje audiovizualne tehničke infrastrukture, stručno usavršavanje kreativnog i
tehničkog osoblja u audiovizualnim i pratećim djelatnostima.«.
Članak 9.
Članak 39. mijenja se glasi:
»Poticanje ulaganja u proizvodnju audiovizualnih djela odnosi se na pravo osoba iz
članka 39.a stavka 1. ovoga Zakona na ostvarivanje financijskog poticaja u obliku
povrata određenog dijela novčanih sredstava utrošenih u Republici Hrvatskoj za30.08.2016. 90 02.08.2011 Zakon o izmjenama i dopuni Zakona o audiovizualnim djelatnostima
http://narodne­novine.nn.hr/default.aspx 6/8proizvodnju audiovizualnih djela kao kulturnih proizvoda iz članka 39.a stavka 2. ovoga
Zakona.
Financijski poticaj iznosi 20% od ukupnog iznosa troškova koji su učinjeni za
proizvodnju audiovizualnog djela iz članka 39.a stavka 2. ovoga Zakona u Republici
Hrvatskoj, uz ograničenje iznosa sredstava za pojedino audiovizualno djelo predviđeno
ovim Zakonom i Pravilnikom o poticanju ulaganja u proizvodnju audiovizualnih djela.
Osnovicom za izračun financijskog poticaja smatra se ukupni iznos bez poreza na
dodanu vrijednost.
Financijski poticaj iz stavka 1. ovoga članka izvršit će Ministarstvo kulture na teret
državnog proračuna u okviru osiguranih sredstava namijenjenih za mjere poticaja.
Pravo na financijski poticaj iz stavka 2. ovoga članka imaju i pravne osobe koje su za
proizvodnju istog audiovizualnog djela primile sredstva iz javnih izvora Republike
Hrvatske i drugih izvora zemalja članica Europske unije, uz uvjet da zbroj tako
dobivenih ukupnih sredstava, uključujući iznos financijskog poticaja iz stavka 2. ovoga
članka, ne iznosi više od 50% cjelokupnog proračuna predmetnog audiovizualnog djela
odnosno 50% opravdanih troškova projekta.
Sukladno važećoj Odluci Vlade Republike Hrvatske o objavljivanju pravila o državnoj
potpori kinematografskoj i ostaloj audiovizualnoj djelatnosti, ograničenje iz stavka 5.
ovoga članka ne odnosi se na teška ili zahtjevna audiovizualna djela, te audiovizualna
djela s niskim proračunom.
Dodjeljivanje financijskog poticaja iz članka 39. i 39.a ovoga Zakona nema značenje
povrata poreza u smislu poreznih propisa.«.
Članak 10.
Iza članka 39. dodaje se članak 39.a koji glasi:
»Članak 39.a
Pravo na financijski poticaj iz članka 39. ovoga Zakona imaju pravne osobe registrirane
u Republici Hrvatskoj za proizvodnju audiovizualnih djela iz stavka 2. ovoga članka
koje udovoljavaju kriterijima određenim Pravilnikom o poticanju ulaganja u
proizvodnju audiovizualnih djela.
Pravo na financijski poticaj iz članka 39. ovoga Zakona ostvaruje se za igrane,
animirane i dokumentarne filmove, televizijske filmove i televizijske serije, koji se
proizvode u cijelosti ili djelomično u Republici Hrvatskoj koji su namijenjeni javnom
prikazivanju, te udovoljavaju kriterijima određenim ovim Zakonom i Pravilnikom o
poticanju ulaganja u proizvodnju audiovizualnih djela, bez obzira financiraju li se iz
domaćih ili međunarodnih izvora.
Prije početka proizvodnje djela iz stavka 2. ovoga članka u Republici Hrvatskoj, pravna
osoba iz stavka 1. ovoga članka podnosi zahtjev za ostvarivanje prava na financijski
poticaj Povjerenstvu Centra za poticanje ulaganja u proizvodnju audiovizualnih djela (u
daljnjem tekstu: Povjerenstvo), koje se imenuje i razrješava u skladu s Pravilnikom o
poticanju ulaganja u proizvodnju audiovizualnih djela.
Nakon provedenog postupka, Centar na prijedlog Povjerenstva odlučuje o zahtjevu iz
stavka 3. ovoga članka rješenjem kojim jamči podnositelju zahtjeva ostvarivanje prava
na financijski poticaj u određenom iznosu po završetku proizvodnje audiovizualnog
djela u Republici Hrvatskoj u roku propisanom Pravilnikom o poticanju ulaganja u
proizvodnju audiovizualnih djela, a u okviru osiguranih sredstava iz članka 39. stavka 4.
ovoga Zakona. Protiv rješenja Centra može se podnijeti žalba Ministarstvu kulture.30.08.2016. 90 02.08.2011 Zakon o izmjenama i dopuni Zakona o audiovizualnim djelatnostima
http://narodne­novine.nn.hr/default.aspx 7/8Po završetku proizvodnje audiovizualnog djela u Republici Hrvatskoj, pravna osoba
kojoj je izdano rješenje iz stavka 4. ovoga članka dužna je Centru dostaviti u rješenjem
utvrđenom roku svu potrebnu dokumentaciju kojom dokazuje da su ispunjeni svi
propisani uvjeti i rokovi za ostvarivanje financijskog poticaja zajamčenog navedenim
rješenjem.
Način ostvarivanja financijskog poticaja, audiovizualna djela za koje se ostvaruje
financijski poticaj, rokove, kriterije i druge uvjete za ostvarivanje financijskog poticaja
iz članka 39. ovoga Zakona kao i program potpora sukladno posebnim propisima o
državnim potporama i važećom Odlukom Vlade Republike Hrvatske o objavljivanju
pravila o državnoj potpori kinematografskoj i ostaloj audiovizualnoj djelatnosti,
pravilnikom propisuje ministar kulture na prijedlog Centra uz prethodnu suglasnost
ministra financija.«.
Članak 11.
Članak 40. mijenja se i glasi:
»Novčanom kaznom od 50.000,00 kuna do 500.000,00 kuna kaznit će se pravna osoba
koja:
– je registrirana za proizvodnju, promet ili javno prikazivanje audiovizualnih djela i
obavlja navedene djelatnosti, a nije sukladno članku 26., 28. i 29. ovoga Zakona upisana
u odgovarajući očevidnik koji vodi Centar,
– postupa suprotno odredbi članka 29. stavka 2. ovoga Zakona,
– prikazuje, distribuira, iznajmljuje, posuđuje, prodaje ili na bilo koji drugi način
prezentira audiovizualno djelo javnosti za kućnu uporabu ili putem javnog prikazivanja,
suprotno članku 30. ovoga Zakona,
– ne dostavi Centru obavijest o kategorizaciji djela u roku iz članka 30. stavka 2. ovoga
Zakona,
– postupa suprotno odredbi članka 31. ovoga Zakona,
– javno prikazuje strana audiovizualna djela koja nisu obrađena na standardnom
hrvatskom jeziku ili njegovim narječjima suprotno članku 32. stavku 1. i 2. ovoga
Zakona,
– postupa suprotno odredbi članka 34. ovoga Zakona,
– ne dostavi Centru podatke o ukupnom godišnjem brutoprihodu iz članka 36. stavka 1.
i 2. ovoga Zakona ili ih ne dostavi u propisanom roku sukladno članku 36. stavku 4.
ovoga Zakona,
– ne omogući pristup svojoj financijskoj dokumentaciji ovlaštenom revizoru suprotno
članku 36. stavku 5. ovoga Zakona.
Ako prekršaje iz stavka 1. ovoga članka počini odgovorna osoba u pravnoj osobi kaznit
će se novčanom kaznom od 5.000,00 kuna do 20.000,00 kuna.
Ako prekršaje iz stavka 1. ovoga članka počini fizička osoba, uključivši obrtnika i
trgovca pojedinca, kaznit će se novčanom kaznom od 5.000,00 kuna do 20.000,00 kuna.
Predmeti koji su bili namijenjeni ili su korišteni za počinjenje prekršaja iz stavka 1.
podstavka 3. i 5. ovoga članka oduzet će se.30.08.2016. 90 02.08.2011 Zakon o izmjenama i dopuni Zakona o audiovizualnim djelatnostima
http://narodne­novine.nn.hr/default.aspx 8/8Pravnoj osobi, fizičkoj osobi uključujući obrtnika i trgovca pojedinca koji u obavljanju
djelatnosti počine prekršaje iz stavka 1. podstavka 3. i 5. ovoga članka može se izreći
zaštitna mjera zabrane obavljanja djelatnosti ili dijelova djelatnosti u trajanju do jedne
godine, ako je počinjeni prekršaj naročito težak zbog načina izvršenja, posljedica djela,
počinjenja u povratu ili drugih okolnosti počinjenog prekršaja koji ga čine naročito
teškim.«.
Članak 12.
Ministar kulture donijet će provedbeni propis utvrđen ovim Zakonom u roku od 60 dana
od dana stupanja na snagu odredbi članka 8., 9. i 10. ovoga Zakona.
Članak 13.
Ugovori sklopljeni na temelju članka 36. i 38. Zakona o audiovizualnim djelatnostima
(»Narodne novine«, br. 76/07.) prestaju važiti s danom podmirenja novčanih obveza
koje su prema navedenim odredbama toga Zakona nastale do trenutka stupanja na snagu
ovoga Zakona.
Obveznici uplate sredstava za Nacionalni program koji nisu sklopili ugovor iz članka
36. i 38. Zakona o audiovizualnim djelatnostima (»Narodne novine«, br. 76/07.) do
dana stupanja na snagu ovoga Zakona dužni su uplatiti sredstva za Nacionalni program
u iznosima propisanim člankom 36. Zakona o audiovizualnim djelatnostima (»Narodne
novine«, br. 76/07.) u roku od trideset dana od dana stupanja na snagu ovoga Zakona
zajedno sa zateznim kamatama.
Članak 14.
Ovaj Zakon stupa na snagu osmoga dana od dana objave u »Narodnim novinama«, osim
odredbi članka 8., 9. i 10. ovoga Zakona koje stupaju na snagu 1. siječnja 2012.
Klasa: 612­01/11­01/02
Zagreb, 15. srpnja 2011.
HRVATSKI SABOR
Predsjednik
Hrvatskoga sabora
Luka Bebić, v. r.